b'\n_START_ARTICLE_\nToivo Takki\n_START_PARAGRAPH_\nToivo Harald Takki (1. huhtikuuta 1905 Kotka \xe2\x80\x93 25. maaliskuuta 1959 Helsinki) oli suomalainen virkamies, joka toimi Suomen valtiovarainministeri\xc3\xb6n kansliap\xc3\xa4\xc3\xa4llikk\xc3\xb6n\xc3\xa4 vuosina 1947\xe2\x80\x931959._NEWLINE_Takki oli kotkalaisen lasimestarin poika. H\xc3\xa4nen veljens\xc3\xa4 oli sosiaalidemokraattinen poliitikko Uuno Takki. Toivo Takki valmistui merkonomiksi Kotkan kauppaopistosta 1925 ja kirjoitti ylioppilaaksi yksityisoppilaana 1929. H\xc3\xa4n suoritti 1933 ylemm\xc3\xa4n oikeustutkinnon, sai 1938 varatuomarin arvon ja valmistui 1938 lakitieteen kandidaatiksi ja 1949 lisensiaatiksi. Takki ty\xc3\xb6skenteli vuodesta 1933 virkamiehen\xc3\xa4 asutushallituksessa, mist\xc3\xa4 h\xc3\xa4n siirtyi 1939 valtiovarainministeri\xc3\xb6n nuoremmaksi hallitussihteeriksi. Vuosina 1940\xe2\x80\x931943 h\xc3\xa4n oli valtiokonttorin lainopillisena johtajana ja lainananto- ja sijoitusosaston p\xc3\xa4\xc3\xa4llikk\xc3\xb6n\xc3\xa4 sek\xc3\xa4 1945 lyhyen aikaa Vakuutusyhti\xc3\xb6iden Keskusliiton toimitusjohtajana. Palattuaan valtiovarainministeri\xc3\xb6\xc3\xb6n h\xc3\xa4n toimi 1943\xe2\x80\x931945 esittelij\xc3\xa4neuvoksena, 1945\xe2\x80\x931947 hallitusneuvoksena sek\xc3\xa4 tulo- ja menoarvio-osaston p\xc3\xa4\xc3\xa4llikk\xc3\xb6n\xc3\xa4 ja vuodesta 1947 kuolemaansa asti kansliap\xc3\xa4\xc3\xa4llikk\xc3\xb6n\xc3\xa4. Takki osallistui sodanj\xc3\xa4lkeisin\xc3\xa4 niukkuuden vuosina vaativaan valtion budjettien laatimiseen. H\xc3\xa4nelle my\xc3\xb6nnettiin valtiovarainneuvoksen arvonimi vuonna 1955._NEWLINE_Takki oli vuodesta 1945 alkaen Sotakorvausteollisuuden valtuuskunnan j\xc3\xa4sen ja kuului my\xc3\xb6s Valmetin johtokuntaan,  Postis\xc3\xa4\xc3\xa4st\xc3\xb6pankin hallitukseen, rautatiehallituksen johtoon sek\xc3\xa4 1950-luvun puoliv\xc3\xa4list\xc3\xa4 alkaen Suomen Kansallisteatterin johtokuntaan ja Suomen taideakatemian hallitukseen. H\xc3\xa4n kuoli tapaturmaisesti vuonna 1959.'